Inger og Hjalmar Broch Oslo 10. september 2014  
Tokenesvn 127

**Istandsetting av vei etter byggeprosjekter**Vi viser til brev av 3. august i år, hvor dere foreslår at hytteeiere som har vært ansvarlige for byggeprosjekter det siste året belastes for utbedring av veien. Dere viser særlig til slitasje i bakken nedenfor Tokenes gård, umiddelbart etter overgangen fra offentlig vei. Bakgrunnen for at dere tar dette opp, er at dere i 2010 bekostet istandsetting av veien etter et omfattende byggeprosjekt på egen hytte. Dette kom i stand etter oppfordring fra representanter i det daværende styret. Alternativt ber dere om at styret fatter vedtak om at dere skal få refundert de utgiftene dere hadde til oppretting av veien i 2010.

Vi har diskutert henvendelsen fra dere på styremøte 6. september. Styret er enige i det prinsipp at hytteeiere som forårsaker skader på veien (eller evt brygge) må bidra til oppretting av skaden. Dette forutsetter imidlertid at det kan pekes på en konkret skade og sannsynliggjøres at den aktuelle hytteeier er ansvarlig for denne. Når det gjelder befatningen på veien nedenfor Tokenes gård, viser styret til at dette er gammel og slitt asfalt, som ikke har vært utbedret på mange år. Skadene i veien, både i veikanten øverst i svingen og ikke minst store hull i asfalten ned mot møte/snuplassen, skyldes i stor grad generell slitasje. Veien brukes generelt mer enn tidligere, av større biler og gjennom hele året. Styret kan derfor ikke se at det kan pekes på noen byggeprosjekter eller annen bruk som har bidratt spesielt til disse skadene. Vi er imidlertid enige i at det er nødvendig å utbedre veien, og har som dere kjenner til sendt ut forslag om at denne jobben bør gjøres allerede i høst. Styret viser for øvrig til at det så langt er enighet om at ”veiavgiften” til vellet er den samme, uavhengig av hvor i veien man bor, hvor mye veien brukes osv., og vi ser det som ønskelig at denne ordningen opprettholdes.

Når det gjelder ønsket om at dere skal få refundert de utgiftene dere hadde til veien i 2010, viser styret til at vi ikke har fullmakt til bruk av vellets midler til slike formål. Vi kan heller ikke gå inn i muntlige avtaler tidligere styrer/styremedlemmer har inngått med enkelte hytteeiere.

Hilsen

Tone Kjeldsberg  
for styret i Tokenes vel- og bryggeforening