Kristin Tuvnes og Ulf Amundsen Oslo, 10. september 2014  
Aud og Håkon Magnus  
Per Hoff  
Mona Bakken  
Odd Almendingen  
Henrik Rønbeck

**Angående anleggelse av parkeringsplass**

Vi viser til epost av 30. august i år fra Mona Bakken om oppfølging av planer om å etablere en ny parkeringsplass ved Tokenesvn. 97.

Styret er blitt kjent med at dere i fellesskap har inngått en skriftlig avtale med grunneier Roar Fjell om at dere skal kunne parkere på dette området for å få kortere vei til vann og brygge. Dette initiativet er kommet i stand uten at styret eller de mest berørte hytteeierne var kjent med det.

Eposten fra Mona Bakken er sendt på vegne av dere alle som hytteeiere i øvre del av Tokenesvn. Det fremgår her at dere støtter forslag fra familien Hatlehol om at styret skal foreslå for grunneier at den aktuelle parkeringsplassen heller etableres i området ved postkassene som Tokenes vel- og bryggeforening i dag disponerer til båtopplag/ friområde.

Styret diskuterte saken på vårt møte 6. september. Vi viser til at området ved Tokenesvn. 97 tilhører grunneier Roar Fjell, og han kan inngå avtaler om bruk med enkelte hytteeiere dersom han ønsker det, slik som han har gjort i dette tilfellet. Samtidig viser vi til at det aktuelle området er LNF-område og sannsynligvis ligger innenfor 100-meterbeltet fra sjøen. Før det settes i gang arbeid med å etablere en parkeringsplass som beskrevet, må dere derfor ta kontakt med Nøtterøy kommune om en evt. søknad om dispensasjon fra de aktuelle bestemmelser i plan- og bygningsloven. Dersom det skal fremmes en slik søknad, antar vi at også berørte naboer skal høres på vanlig måte.

Når det gjelder forslaget om at det friområdet vel- og bryggeforeningen disponerer ved postkassene bør kunne brukes til parkeringsplasser, viser styret til at en slik omdisponering på lik linje vil kreve søknad til kommunen. Styret vil for øvrig ikke gå inn for at bruken av dette området, som er stilt til disposisjon for hele velforeningen, skal prioriteres til parkering for enkelte av vellets medlemmer. Det fremgår også av vedtektene for bryggeforeningen at det ikke er bilparkering i Tokeneskilen, og bilbruk til bryggeanlegget skal holdes på et minimum. Den felles bruken av dette området vil bli satt på dagsorden på årsmøtet i vellet, juni 2015.

Styret støtter for øvrig familien Hatlehol i at den fremgangsmåten dere har valgt i denne saken, er beklagelig.

Hilsen

Tone Kjeldsberg  
for Tokenes vel- og bryggeforening