Sameiet Hatlehol Oslo 10. september 2014

Tokenesveien 97

ved Birte Hatlehol

**Angående anleggelse av parkeringsplass**

Vi viser til brev av 26. august i år om initiativ fra seks hytteeiere i øvre del av Tokenesvn. til å etablere parkeringsplass ved Tokenesvn 97.

Styret er blitt kjent med at disse hytteeierne har inngått skriftlig avtale med grunneier Roar Fjell om at de skal kunne parkere på dette området for å få kortere vei til vann og brygge. Dette initiativet er kommet i stand uten at styret eller de mest berørte hytteeierne var kjent med det.

Dere har nå tatt saken opp med styret for å avklare om dette initiativet og fremgangsmåten er i tråd med vedtektene for Tokenes vel- og bryggeforening, samtidig som dere ber styret bidra til å finne andre løsninger på parkeringsbehovet for disse hytteeierne. Helt konkret foreslår dere at det tas opp med grunneier om det området ved postkassene som foreningen disponerer til båtopplag/ friområde, kan brukes til parkering om sommeren.

Styret diskuterte saken på vårt møte 6. september. Vårt utgangspunkt er at det aktuelle området tilhører grunneier Roar Fjell, og han kan inngå avtaler om bruk med enkelte hytteeiere dersom han ønsker det, slik som han har gjort i dette tilfellet. Samtidig viser vi til at det aktuelle området er LNF-område og sannsynligvis ligger innenfor 100-meterbeltet fra sjøen. Før det settes i gang arbeid med å etablere en parkeringsplass som beskrevet, må de aktuelle hytteeierne derfor ta kontakt med Nøtterøy kommune om en evt søknad om dispensasjon fra de aktuelle bestemmelser i plan- og bygningsloven. Dersom det skal fremmes en slik søknad, antar vi at også berørte naboer skal høres på vanlig måte.

Når det gjelder forslaget om at det friområdet vel- og bryggeforeningen disponerer ved postkassene bør kunne brukes til parkeringsplasser, viser styret til at en slik omdisponering på lik linje vil kreve søknad til kommunen. Styret vil for øvrig ikke gå inn for at bruken av dette området, som er stilt til disposisjon for hele velforeningen, skal prioriteres til parkering for enkelte av vellets medlemmer. Det fremgår også av vedtektene for bryggeforeningen at det ikke er bilparkering i Tokeneskilen, og bilbruk til bryggeanlegget skal holdes på et minimum. Den felles bruken av dette området vil bli satt på dagsorden på årsmøtet i vellet, juni 2015.

Fra styrets side støtter vi dere for øvrig i at den fremgangsmåten som er valgt i denne saken, er beklagelig.

Hilsen

Tone Kjeldsberg  
for styret i Tokenes vel- og bryggeforening