**Saker til avstemming**

**Sak f) Innkomne forslag**

1. Vedlikeholdsplan for vei – nedsette en veikomite

*Styret foreslår* å nedsette en veikomite som ser på en vedlikeholdsplan for vei. Komiteen skal vurdere veiens stand, hva som bør utbedres, mv. Forslag til vedlikeholdsplan legges frem på neste årsmøte.

Denne komiteen kan bestå av to personer + veiansvarlig i styret. Styret har forespurt Pål Arnesen og Tor Østraat, som er villige til å bidra i dette arbeidet.

1. Kantklipping av veg, 2 ganger pr sesong.  
     
   *Helen Eitran foreslår* kantklipping 2 ganger pr år, hun skriver:  
   I 2014 ble det klippet kun en gang, det medførte at det ble ekstra dyrt fordi firmaet som utførte arbeidet måtte inn med ekstra maskiner for kantene var blitt for høye.

*Styret foreslår* at vi går inn for dette forslaget, kostnad ca kr 16.000,- som ligger i budsjettet for 2015.

1. Få en fast avtale med et firma som holder veg og grøfter vedlike.  *Helen Eitran foreslår* en fast avtale om vedlikehold av vei og grøfter, hun skriver;  
   Gunnar Olsen gjør en utmerket jobb. På sikt vil det spare oss for mange utgifter.

*Styrets foreslår* at dette forslaget vurderes av veikomiteen

1. Vedlikeholdsplan for brygga – behov for utbedringer

**Akutte behov 2015**Tilstanden på brygga, over og under vann, har blitt undersøkt etter den alvorlige skaden i vinter. Vedlagt følger vurdering fra dykker som har inspisert kjettinger/ankerfester mv og tilstandsrapport fra bryggeanlegget for øvrig, utført av Vik Ørsta. Disse vurderingene viser at det er nødvendig med en betydelig investering i brygga i år, samt å legge en plan for nødvendige utbedringer på noe lengre sikt. For å sikre at ikke anlegget ryker i en ny høst/vinterstorm, viser dykker til at 14 rustne kjettinger som minimum må byttes i år. Vik Ørsta viser også til at det er akutt behov for å skifte div bolter mv. Dykker anslår kostnaden til skifte av kjettinger til 140 000 + moms. Vik Ørsta har foreløpig ikke anslått kostnader ifm nødvendige utbedringer. For å finansiere utgiftene til nødvendige utbedringer i 2015, er det derfor nødvendig med en ekstra kostnad for brygga på kr. 6000 i 2015. Dette må komme i tillegg til øvrig foreslått kontingent for drift og dekning av underskudd ifm utbedringer tidligere i år. Dykker som gjennomførte inspeksjonen kan skifte kjettingene til den foreslått prisen. Ettersom kostnaden er så høy, vil styret forsøke å innhente tilbud fra andre kvalifiserte dykkere.

*Styret foreslår* en ekstra kostnad på kr. 6000,- til nødvendige utbedringer av brygga i 2015.Styret innhenter tilbud fra kvalifiserte dykkere på bytte av kjettinger og inngår avtale med den samlet sett beste tilbyder.

1. Serviceavtale for bryggeanlegget

**Vedlikehold**Rapportene fra dykker og Vik Ørsta viser at det også er behov for å jobbe mer langsiktig med vedlikehold av brygga. Som det fremgår av styrets beretning, har vi vært i kontakt med Vik Ørsta om en serviceavtale. I tillegg er konkrete utbedringer som må gjøres fra 2016. Styret mener at det kan være nyttig med en egen bryggekomite for å ta tak i dette og jobbe med en vedlikeholdsplan for brygga som kan legges frem på neste årsmøte. Bryggekomiteen nedsettes når ny bryggesjef er på plass.

*Styret foreslår* at det inngås en serviceavtale for bryggeanlegget med Vik Ørsta.   
Styret nedsetter en bryggekomite som kan legge frem forslag til vedlikeholdsplan for brygga på neste årsmøte.

1. Sier opp den dyre forsikringen på brygga, kun sørge for å ha en ansvarsforsikring

*Helen Eitran foreslår* at vi sier opp forsikringen på brygga og kun sørger for en ansvarsforsikring.Bryggeanlegget er forsikret gjennom Gjensidige forsikring. Vi har en heldekkende forsikring med naturskade dekning. Det blir stadig mer ekstremvær i Norge, og derfor bør vi ha en Naturskade dekning, og det får vi gjennom å ha heldekning på flytebryggen. Det er forsikringsselskapene som står for utbetaling av naturskader på brygger, derfor er det et krav ved forsikring å ha heldekning. Forsikringen dekker ikke skade på eller tap av fortøyning og kostnader med å justere brygge etter uvær dersom flytebryggen sliter seg eller kommer ut av posisjon. Forsikringen dekker fysiske skader på selve flytebryggen forårsaket av ytrepåvirkning. Det vil si skader forårsaket av at brygga treffer noe som gir fysiske skader over vann på selve flytebrygge. Det kan likevel være grunner til at forsikringen ikke dekker skade, som f.eks. manglende vedlikehold. Forsikringen dekker en total skade hvor brygga ikke lenger kan brukes. I forsikringen har vi riving og rydding ved skade. Ved en total skade der bryggen er så skadet at den må ryddes bort, kreves det store ressurser og maskiner for å utføre jobben. Dekningen i forsikringen er opp til 3 millioner. Styret mener at vi fortsatt må ha bryggeforsikring, da det er store verdier i bryggeanlegget, verdien på er 1 416 000. Ødeleggelser som følge av vær og vind under brygga må «forsikres» gjennom kontinuerlig vedlikehold av brygga, spesielt under vann.

*Styret foreslår* å opprettholde den heldeknings forsikringen vi har i dag.

**Andre saker til avstemming**

**Sak 7: Fastsettelse av medlemskontingenten**

Styret foreslår å gjøre følgende endringer:

• Vei kontingent økes fra 1000,- til 3000,- i 2015\*

• Vann kontingent senkes til 0 kroner i 2015

• Vel kontingent senkes fra 1000,- til 500,- i 2015

• Brygge kontingent økes fra 1000,- til 2000,- i 2015\*\*

Begrunnelse for disse endringene står skrevet i styrets beretning.

Forklaring til endringer  
**\*Vei**  
 Årsaken til økningen er:

1. For å dekke utgiftene i forbindelse med utbedringen av veien ved Roar Fjeld og grusveien fra Vestheim og opp.
2. Det bør gjøres tiltak for å ta vannet vekk fra veibanen, spesielt over jordet, her trengs det å lage nye grøfter og legge stikkrør. Når det gjelder andre steder på veistrekningen så gjøres det noe der hvor det trengs mest. Dette gjøres for å unngå at veibanen brukes som bekk ved mye nedbør, som igjen forringer veibanene mye raskere og reparasjoner må gjøres med mye større kostnader.

**\*\*Brygge**  
Ytterligere kostnader vedrørende brygga kommer på kr. 6000,- i 2015 – forklaring se punkt 4 og egen rapport.

***Da utbedring av brygge må gjøres omgående vil kontingenten og ekstra kostnadens betalingsfrist bli satt til 15. juli***.

**Sak 8: Fastsettelse av honorar**

*Styret foreslår* at dagens nivå på honoraret videreføres: totalt 13 000 kroner.

**Sak 9: Valg**

Bryggesjef og revisor er på valg. Valgkomiteen innstiller.